b'\n_START_ARTICLE_\nAnaheim Ducks\n_START_SECTION_\nBegyndelsen\n_START_PARAGRAPH_\nDa Anaheim blev tildelt et NHL-hold i 1993 var klubben ejet af Walt Disney-koncernen. Navnet \'Mighty Ducks\' er taget fra Disney-filmen The Mighty Ducks der handlede om en gruppe udst\xc3\xb8dte teenagere der forvandler deres tabende ishockeyhold, fra tabere til vindere. Med klubbens allerf\xc3\xb8rste draft-valg i 1993 valgte de Paul Kariya, der hurtigt blev en publikumsfavorit. I 1996 tradede man sig til Teemu Sel\xc3\xa4nne. I en k\xc3\xa6de med Steve Rucchin var Kariya og Sel\xc3\xa4nne \xe2\x80\x93 popul\xc3\xa6rt kaldet "the Dynamic Duo" \xe2\x80\x93 kendt som en af de farligste duoer i NHL. Efter at have misset slutspillet de f\xc3\xb8rste tre s\xc3\xa6soner, n\xc3\xa5ede Anaheim Ducks i s\xc3\xa6sonen 1996-97 til slutspillets anden runde hvor de dog tabte til Detroit Red Wings med 4-0. I s\xc3\xa6sonen 1998-99 var holdet igen i slutspillet og endnu en gang var modstanderen Detroit. Igen m\xc3\xa5tte de se sig selv besejret med 4-0, denne gang i slutspillets f\xc3\xb8rste runde.\n_START_SECTION_\nStanley Cup finalen 2003\n_START_PARAGRAPH_\nEfter tre \xc3\xa5r uden slutspilsdeltagelse, n\xc3\xa5ede Anaheim Ducks i s\xc3\xa6sonen 2002-03 igen i slutspillet. Og endnu en gang stod de overfor Detroit Red Wings i f\xc3\xb8rste runde. Denne gang overraskede de stort ved at besejre storfavoritterne fra Detroit med 4-0. I n\xc3\xa6ste runde besejrede holdet Dallas Stars med 4-2. I Conference-finalen gjorde Anaheim Ducks kort proces mod Minnesota Wild, som de slog med 4-0. I de fire kampe mod Minnesota blev der kun scoret et m\xc3\xa5l mod Anaheims m\xc3\xa5lmand Jean-S\xc3\xa9bastien Gigu\xc3\xa8re. I Stanley Cup-finalen m\xc3\xa5tte de str\xc3\xa6kke v\xc3\xa5ben mod New Jersey Devils som vandt finalen med 4-3. For sin indsats vandt Gigu\xc3\xa8re det s\xc3\xa5kaldte Conn Smythe Trophy som slutspillets mest v\xc3\xa6rdifulde spiller.\n_START_SECTION_\nDisney s\xc3\xa6lger holdet\n_START_PARAGRAPH_\nI 2005 s\xc3\xa6lger Disney holdet til Henry Samueli. Brian Burke, som tidligere var General Manager for Vancouver Canucks hentes ind som klubbens nye GM. Randy Carlyle erstatter Mike Babcock som klubbens tr\xc3\xa6ner. Ligeledes i 2005 bringer man Teemu Sel\xc3\xa4nne, som havde v\xc3\xa6ret en stjerne i Anaheim fra 1996-2001, tilbage i folden. Desuden skriver man kontrakt med backen Scott Niedermayer.\n_START_SECTION_\nStanley Cup vindere 2007\n_START_PARAGRAPH_\nI 2006 offentlig\xc3\xb8res det at klubben fra s\xc3\xa6sonen 2006-07 skifter navn til Anaheim Ducks. Inden den nye s\xc3\xa6son trader man Joffrey Lupul, Ladislav Smid samt flere draft-valg til Edmonton Oilers for backen Chris Pronger efter at Pronger 10 dage forinden offentligt havde forlangt at blive tradet til en anden klub. Med denne nyerhvervelse, samt flere lovende unge spillere s\xc3\xa5som Ryan Getzlaf og Corey Perry blev klubben regnet som en af de st\xc3\xb8rste bejlere til at hjemtage Stanley Cup-trof\xc3\xa6et for s\xc3\xa6sonen 2006-07 og de store forventninger blev indfriet da man efter at have sl\xc3\xa5et Minnesota Wild, Vancouver Canucks og Detroit Red Wings p\xc3\xa5 vejen, besejrede Ottawa Senators i Stanley Cup-finalen med 4-1 i kampe.\n_START_SECTION_\n2007-08\n_START_PARAGRAPH_\nInden s\xc3\xa6sonen 2007-08 mister klubben Scott Niedermayer og Teemu Sel\xc3\xa4nne, der begge inden s\xc3\xa6sonstarten endnu ikke havde besluttet om de vil forts\xc3\xa6tte karrieren. Desuden mister de ogs\xc3\xa5 Dustin Penner, der mod kompensation skriver kontrakt med Edmonton Oilers, en kontrakt som Anaheim Ducks\' General Manager Brian Burke v\xc3\xa6lger ikke at matche. I stedet skriver han kontrakt med Todd Bertuzzi, som Burke kender s\xc3\xa6rdeles godt fra sin tid som GM for Vancouver Canucks. Derudover skriver de kontrakt med Mathieu Schneider, der af mange ses som en afl\xc3\xb8ser for Scott Niedermayer, p\xc3\xa5 trods af at Niedermayer p\xc3\xa5 det tidspunkt endnu ikke officielt havde indstillet karrieren. Undervejs i s\xc3\xa6sonen vender b\xc3\xa5de Scott Niedermayer og Sel\xc3\xa4nne tilbage til holdet, hvilket tvinger Burke til at trade Andy McDonald til St. Louis Blues for ikke at havne over l\xc3\xb8nloftet. P\xc3\xa5 trods af disse forst\xc3\xa6rkninger undervejs i s\xc3\xa6sonen genfinder man dog aldrig for alvor melodien fra den succesfulde s\xc3\xa6son 2006-07 og man bliver sl\xc3\xa5et ud af Stanley Cup-slutspillet allerede i f\xc3\xb8rste runde af Dallas Stars. Af mange ses usikkerheden om Niedermayers og Sel\xc3\xa4nnes tilstedev\xc3\xa6relse p\xc3\xa5 holdet som en bidragende faktor til holdets problemer i s\xc3\xa6sonen. Brian Burke kr\xc3\xa6vede da ogs\xc3\xa5 at Niedermayer, der stadig havde et \xc3\xa5r tilbage p\xc3\xa5 sin kontrakt, skulle give holdet besked i god tid inden s\xc3\xa6sonen 2008-09 s\xc3\xa5fremt han \xc3\xb8nskede at forts\xc3\xa6tte i klubben.\n_START_SECTION_\n2008-09\n_START_PARAGRAPH_\nNiedermayer gav tidligt tilsagn om at forts\xc3\xa6tte mindst \xc3\xa9n s\xc3\xa6son mere. Endnu en gang tvang dette Burke til rokeringer for at holde sig under l\xc3\xb8nloftet. Han puttede s\xc3\xa5ledes Bertuzzi (som havde et \xc3\xa5r tilbage p\xc3\xa5 en kontrakt der gav ham 4 millioner USD om \xc3\xa5ret) p\xc3\xa5 waivers, hvilket er en m\xc3\xa5de hvorp\xc3\xa5 andre klubber kan overtage spilleren gratis. Er der ingen klubber der vil aftage Bertuzzis kontrakt vil han blive k\xc3\xb8bt ud af klubben.'